Alig maradt ép csontja a kiugrott fiúnak
2014. jan 17. 18:27
kiugrott S. Krisztián
Székesfehérvár — Az is csoda, hogy túlélte a balesetet S. Krisztián (17); ő az a fehérvári kamasz, aki egyelőre tisztázatlan körülmények között vetette ki magát az Árpád Szakképző Iskola legfelső emeletéről múlt héten.
– Arra figyeltem fel, hogy zuhan, aztán amikor lenéztem, láttam a vérben fekvő testét. Még kiabált is fájdalmában, aztán elhallgatott, és nem mozdult – mondta megtörten a 17 éves fiú egyik osztálytársa korábban a Blikknek.
Mint megírtuk, Krisztiánt az osztálytársai szerint az iskola egyik bandája zaklatta, ezért ugorhatott le a körfolyosó galériájáról. A fiút életveszélyes sérülésekkel vitték kórházba, és napokig az is kétséges volt, hogy megműthetik-e.
Sérült Grafikánk azt mutatja, Krisztián hány helyen sérült meg a háromemeletes zuhanás után Grafika: Séra Tamás
– Rengeteg sérülést szenvedett szegény – mondta el S. László, Krisztián bátyja a Blikknek. – Megsérült az artériája, eltört több csontja: a bokája, térde, csípője, leszakadt a veséje, eltört az állkapcsa is, de bízunk benne, hogy a gerince nem sérült meg – mondta el megtörten a testvér, aki úgy tudja, operációk sora vár még a tinire.
– Az orvosok szerint csoda, hogy még életben van. Szerintem élni akar – vette át a szót az édesanya. – A doktor úr szerint a műtétek után csak Krisztiánon múlik, hogy fel akar-e épülni. 50 százalékos túlélési esélyt jósoltak neki korábban, ez most már 60-70 százalékra nőtt – tudtuk meg az anyától, aki a rendőrségre bízza a felelősök felkutatását.